Prof. JUDr. Ivan Šimovček, CSc., Trnavská univerzita v Trnave, Právnická fakulta

**Oponentský posudok**

**v inauguračnom konaní doc. JUDr. Ingrid Mencerovej, PhD.**

Rozhodnutím predsedu Vedeckej rady Právnickej fakulty Univerzity Mateja Bela v Banskej Bystrici, PhD. som bol vymenovaný za oponenta v inauguračnom konaní doc. JUDr. Ingrid Mencerovej, PhD. v odbore 3. 4. 7 trestné právo.

K žiadosti o vypracovanie posudku bola zaslaná príslušná dokumentácia obsahujúca všetky potrebné podklady v zmysle príslušnej legislatívy o priebehu inauguračného konania za profesora ako aj kritéria stanovujúce požiadavky na inauguračné konanie. Hodnotenie práce doc. Mencerovej vychádza z preštudovania predloženej dokumentácie, ako aj jej prác s ktorými som sa priebežne stretával na vedeckých podujatiach a vo verejne prístupných publikáciách. Posudok prihliada aj k hodnoteniu aktivít doc. Mencerovej odbornou verejnosťou a pracovníkmi vedecko-pedagogickej inštitúcie na ktorej pôsobím.

**Vedecká a odborná spôsobilosť**

Vedeckú a odbornú činnosť doc. Mencerovej charakterizuje jednak veľký počet vedeckých (vedeckovýskumných, vedecko-teoretických, vedecko-výchovných a vedecko-publikačných) aktivít, ale aj rozsah predmetných oblastí jej záujmu. Patria k nim témy trestného práva a kriminológie. V rámci riešenia vedeckých úloh sa venovala najmä otázkam zefektívnenia výkonu trestu odňatia slobody trestného konania prostredníctvom elektronického monitoringu obvinených a odsúdených, otázkam efektívnosti a rýchlosti trestného konania ako aj problematike korupcie. Jej vedeckovýskumné aktivity vyústili v rozsiahlej publikačnej činnosti. Vedecké práce doc. Mencerovej sú pôvodné, originálne a  prinášajúce celkom nové poznatky.

S pozitívnym ohlasom sa stretávajú taktiež jej aktivity vedecko-teoretické. Sústavne sa  podieľa na vedecko-teoretických podujatiach organizovaných pracoviskom na ktorom pôsobí. Aktívnou účasťou na týchto podujatiach doc. Mencerová prezentovala jednak výsledky vlastnej vedeckovýskumnej činnosti, a jednak vyjadrovala erudované odborné stanoviská k aktuálnym problémom trestného práva a kriminológie.

Uznávanou vedeckou osobnosťou sa doc. Mencerová stala najmä domácimi a zahraničnými vedecko-publikačnými aktivitami. Pričom k publikovaným titulom patria práce kvalifikačne najnáročnejšie, osobitne vedecké monografie resp. kapitoly vo vedeckých monografiách, vedecké state v zahraničných a domácich recenzovaných periodikách, vysokoškolské učebnice, študijné texty a množstvo ďalších odborných článkov. Spomenuté práce majú vysokú vedeckú úroveň po obsahovej a sú vysoko kvalitné aj po formálnej stránke. O ich vysokej kvalite svedčia aj preukázateľné ohlasy a recenzie.

Osobnosť doc. Mencerovej ako kvalifikovaného vedecko-pedagogického pracovníka charakterizuje aj jej vedecko-výchovné pôsobenie. Aktívne sa podieľa na vedení záverečných prác najmä dizertačných, rigoróznych a diplomových. Za posledné roky viedla viacero doktorandov (3 úspešne obhájili, 3 po dizertačnej skúške) a desiatky diplomových prác.

**Pedagogická spôsobilosť**

Pedagogická spôsobilosť doc. Mencerovej je výsledkom jeho cieľavedomého osvojovania si nových koncepcií vzdelávania. Po ukončení magisterského štúdia na Právnickej fakulte Univerzity Komenského v Bratislave pôsobila ako vedecko-pedagogický pracovník rokoch 1993 - 2015 na Katedre trestného práva, kriminológie a kriminalistiky tejto fakulty. V rokoch 2008 - 2013 pracovala na Katedre trestného práva Fakulty práva J. Jesenského Vysokej školy v Sládkovičove a od roku 2016 pôsobí ako vysokoškolský učiteľ na Katedre trestného práva, kriminológie a kriminalistiky Právnickej fakulty Univerzity Mateja Bela v Banskej Bystrici. V roku 2009 jej bola udelená vedecká hodnosť PhD. na Právnickej fakulte Univerzity Komenského v Bratislave a po úspešnom habilitačnom konaní bola v roku 2014 vymenovaná za docenta v odbore trestné právo na Fakulte práva Paneurópskej vysokej školy v Bratislave.

Menovaná pôsobí ako vysokoškolský učiteľ už 27 rokov. Na úspešnosť jej pedagogického pôsobenia možno usudzovať podľa tej skutočnosti, že už 6 rokov pôsobí ako docent, prednáša odborne náročné témy, vedie praktické zamestnania a aktívne sa podieľa na všetkých formách vzdelávania a výchovy študentov.

**Z á v e r:**

**Prehľad vedeckovýskumnej, vedecko-teoretickej, vedecko-publikačnej, vedecko-výchovnej a vedecko-organizačnej práce ako aj ďalších pedagogických aktivít doc. JUDr. Ingrid Mencerovej, PhD. potvrdzuje, že sa stala vyhranenou a významnou vedecko-pedagogickou osobnosťou. Svojou dlhoročnou prácou preukázala že vo svojom vedeckom a pedagogickom raste postupovala systematicky, že cieľavedome rozvíjala svoje vedomosti a schopnosti a že významne obohatila novými poznatkami všetky predmetné oblasti jej záujmu.**

**Podľa môjho názoru menovaná splnila všetky požiadavky vyplývajúce zo zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a vyhlášky MŠ SR č. 246/2019 Z. z. o postupe získavania vedecko-pedagogických titulov alebo umelecko-pedagogických titulov docent a profesor, a naplnila všetky ukazovatele požadované v Smernici UMB č. 1/2013 o Kritériách na získanie vedecko-pedagogického titulu docent a profesor na Právnickej fakulte Univerzity Mateja Bela v Banskej Bystrici“ schválených Vedeckou radou vysokej školy.**

**Navrhujem, aby vedecká rada na základe úspešného inauguračného konania odporučila vymenovať doc. JUDr. Ingrid Mencerovú, PhD. za profesora v odbore 3. 4. 7. trestné právo.**

V Trnave dňa 23.07.2020

Prof. JUDr. Ivan Šimovček, CSc.